Kropsterapi og et fokus på hele mennesket er hjørnestenene i et afvænningsforløb, som Aalborg Kommune har succes med.

Aalborg Kommune tilbyder som den første kommune i Danmark et behandlingsforløb, som er udviklet særligt til at afhjælpe misbrug hos borgere med nedsat psykisk funktionsniveau. Det er Videnscenter for Afhjælpning af Misbrugsproblemer blandt Særlige målgrupper (VAMiS), der står bag forløbet. Inspirationen til VAMiS kommer fra Holland. Her har man i flere år har tilbudt en behandlingsform, hvor man fokuserer på hele mennesket - og hvor kropsterapi er en væsentlig del behandlingen. 49-årige Stig Kærup er en af de nordjyder, der er blevet en del af VAMiS-forløbet. Han har flere gange været i behandling for sit alkoholproblem, men er hver gang faldet i igen. - Jeg følte ikke, at jeg var noget værd for nogen. Jeg sad hjemme og isolerede mig fuldstændig og drak, siger Stig Kærup. Efter at være begyndt i VAMiS-forløbet har hans liv ændret sig. - Jeg er blevet taget imod med åbne arme, og man kan mærke, at de gider en. Der er ikke noget med nogen løftet pegefinger, og de giver sig tid til at lytte, fortæller Stig Kærup. Som en del af VAMiS-behandlingen har Stig Kærup blandt andet været igennem kropsterapi. Det har sammen med massage været med til at gøre en forskel for ham. - Han har lært at mærke efter, hvordan han har det, og har lært at træffe nogle gode valg på baggrund af det, siger behandlingsmedarbejder Helle M. Madsen. 45-årige Lis Engel fra Vestbjerg er også i VAMiS-behandling. Hun voksede op med en mor, der var alkoholiker, og som 15-årig begyndte hun selv at drikke. Det foregik hjemme hos moren og hendes drukkammerater. - Jeg har virkelig haft et voldsomt misbrug, fortæller Lis Engel, som nu kæmper for at bevise over for sin 14-årige søn, at hun kan lægge flasken på hylden. - Jeg har været i behandling før, men tror denne gang på, at der er en chance for, at jeg kan komme ud af mit misbrug, siger hun. VAMiS-behandlingen har i tre år kørt som et forsøgsprojekt. Aalborg Kommune har på grund af de gode erfaringer gjort tilbuddet permanent.